BTW betrek almal in die landFoto: Stevepb/Pixabay.com Deur Jeannette Gnade Dit gons al geruime tyd oor die land se begroting, wat vanaand deur minister Pravin Gordhan gelewer word. Hy verkeer onder enorme druk om staatskuld te verminder en die regering se belasting-inkomste te vergroot. Die Suid-Afrikaanse belastingbetaler is nie baie geneë met die voorspelling dat die betroubare middelinkomste-groep al weer moet opdok vir die regering se oordadigheid en/of armoede nie. Die land se superrykes is ook nie te vinde vir ŉ spesiale welvaartbelasting om die boeke te laat klop nie. Daarom is verskeie finansiële ontleders dit eens dat ŉ 2% verhoging in Belasting op Toegevoegde Waarde (BTW) die ideale oplossing is om die land se oortrokke rekening te verlig. Die ANC is gekant teen die voorstel, want dit is kort voor sy leierskapskonferensie en die volgende algemene verkiesing, wat uiteindelik sal bepaal wie die land oor die volgende paar jaar gaan lei. Vakbonde is ook glad nie ten gunste van verhoogde BTW nie, want hulle dink dit sal werkers en diegene sonder werk net nog verder benadeel. ŉ Paar onduidelikhede moet in dié verband opgeklaar word. Baie produkte, veral stapelvoedsel, was nog altyd vrygestel van BTW. Daarby bied die Staat gereeld hulppakkette in die vorm van voedsel aan die armstes van die armes. Nóg konsessies kan bygevoeg word. Gewone belastingbetalers sal ŉ 2% verhoging in BTW kan bekostig. Hulle het ook nog altyd die keuse om van sekere produkte en dienste af te sien as hulle nie regtig meer wil betaal nie. Die groot voordeel is dat almal in die land met verhoogde BTW betrek word. Die staat se probleme word dus nie net deur sekere groepe en groepies gedra nie, want almal maak ŉ bydrae, of hulle nou ryk, arm, swart of wit is. BTW is dus inklusief en transaksie-gedrewe en sal beslis die belasting-gaping verklein en die Staat ŉ bykomende inkomste van R30-miljard besorg. Dit was nog altyd ŉ ongesonde beginsel om superbelasting te hef. Mense in dié kategorie dra al reeds die las, of beskik oor strukture om die bykomende verhoging te systap. Die Verenigde Koninkryk en Amerika het bevind ŉ verlaging in korporatiewe belasting lei juis tot verbeterde groei en werkskepping. Ongelukkig is Suid-Afrika se fiskale nood te groot om langtermyn te dink. Opposisiegroepe, onder leiding van die DA, gaan ná die begroting vra dat ŉ omvattende bestedingshersiening gehou word om uitgawes oor die volgende twee boekjare te herpriotiseer. Australië, Kanada en Brittanje doen dit al jarelank. Dit stel die regering in staat om vir toekomstige voorkeur-uitgawes te beplan. Dit kan dalk net daartoe lei dat minder diensleweringsbetogings en stakings in Suid-Afrika plaasvind. Die bestedingshersiening moet in samewerking met die Tesourie en die nasionale, provinsiale en munisipale regerings gedoen word. Geld wat op dié manier bespaar word, kan vir werkskepping, infrastruktuur en nóg fiskale dissipline gebruik word.